
Hulladék gumiabroncsok pirolízise során alkalmazott természetes eredetű adalékanyagok hatásának vizsgálata, különös tekintettel a kén megoszlására

A globalizáció és az autóipar intenzív fejlődése révén folyamatosan nő az utakon, majd a hulladékként megjelenő gumiabroncsok száma. A hulladékok rohamosan növekvő mennyiségének kezelése és környezetvédelmi, illetve gazdasági szempontból optimális hasznosítása napjainkban számos új kihívást generál. A hulladék gumiabroncsok kezelésére a pirolízist, mint termokémiai hasznosítási módot vizsgáltam meg, melynek egyik legnagyobb kihívását a pirolízis termékekben megjelenő kéntartalom okozza.
Kutatásaim során különböző természetes eredetű adalékanyag (tojáshéj, kagylóhéj, dolomit, alginit, zeolit, kalcinált kagylóhéj, kalcinált tojáshéj, kalcinált dolomit, kalcinált alginit, kalcinált zeolit) pirolízis során kifejtett hatását vizsgáltam. Ehhez az adalékanyagokat a gumi aprítékhoz kevertem 50 m/m%-ban, majd 500 °C-os reaktor hőmérsékletet alkalmazva laboratóriumi méretben pirolizáltam. Az adalékanyagok hatására megváltozott az egyes pirolízis termékek kihozatala, és azok összetétele, mely eredmények jó alapot nyújtanak a későbbi optimalizációs kísérletekhez. Ezek vizsgálatán túl nagy hangsúlyt fektettem az alapanyagban található kén pirolízis termékekben történő megoszlásának vizsgálatára, ugyanis a kén jelenléte számottevően megnehezíti a pirolízis termékek felhasználását.
Eredményeimmel meghatározom azon anyagok körét, amelyek pozitív hatással bírnak a folyadék vagy gáz termék kihozatalára, továbbá ezen pirolízis termékek kéntartalmának csökkentésével lehetőség nyílik nagyobb hozzáadott értékkel rendelkező végtermékek előállítására is.



